Ekonomio di Tanzania

Tanzania esas richa en naturala resursi, e la sektoro di turismo kreskabas rapide dum recenta yari. Depos 1985, lua ekonomio transitabas de centrale projetita ekonomio vers ekonomio di merkato. De 2010 til 2019, lua ekonomio kreskis mezavalore 6,3% omnayare, havanta un ek la maxim granda ekonomiala kreski de Afrika, ed un ek la maxim rapida de la mondo, tamen, pos kreskir 7,9% en 2011, la rapideso di la kresko diminutis dum la sequanta yari.

En 2020, mem afektita da pandemio di KOVID-19, l'ekonomio di la lando kreskis 4,8%, la 2ma maxim granda ekonomiala kresko di estal Afrika ta yaro, dop Kenia. Ye la 7ma di septembro 2021, IMF aprobis urjanta financala suporto di US$ 567,25 milioni por suportar l'esforci pri kombato a la pandemio en la lando e kovrar kusti di atendi urjantala e humanala. Pos la pandemio, sektori di gastigo di turisti, produktado di elektro, minado e transporti rekuperis su rapide. En 2021 l'ekonomio kreskis per 4,32%, en 2022 ol kreskis per 4,57% ed en 2023 ol kreskis per 5,07%.

Agrokultivo - nome kafeo, teo e kotono - reprezentas cirkume 1/4 de la TNP, ed employas plu kam 60% de la laboro-povo. Cirkume 16,4% de la tereni esas kultivebla. En 2018, Tanzania produktis 5,9 milion tuni di maizo, 5 milion tuni di manioko, 3,8 milion tuni di patato, 3,4 milion tuni di banano, 3 milion tuni di rizo, 3 milion tuni di sukrokano, 1,7 milion tuni di potato e 1,2 milion tuni di fazeolo, inter altri. Tamen, pro la forta dependo de agrokultivo, l'ekonomio di la lando esas multe vundebla a klimatala problemi ed a la vario dil internaciona preci di lua produkturi. La manko di konoco dil agrokultivisti, sikesi, inundadi o la vario di temperaturi povas domajar la vivo-stando ed augmentar chomeso, hungro e desnutrado.

Industrio reprezentis 28% de la TNP en 2023, e la precipua industrial agadi esas transformo di produkturi de agrokultivo (sukrala industrio, produktado di biro, sigareti, kordeti ek agavo), minado (diamanto,  oro, fero), salo, sodo-cindro, cemento, rafino di petrolo, shui, vestaro, produkturi ek ligno, ed artificala dungo.

Referi

Kategorio:Tanzania
Tanzania